钦定古今图书集成/明伦汇编/官常典/第781卷 > 陆逞
## 钦定古今图书集成/明伦汇编/官常典/第781卷 > 陆逞

按《周书陆通传》：“通弟逞，字季明，初名彦，字世雄。魏文
帝常从容谓之曰：‘尔既温裕，何因乃字世雄？且为世
之雄，非所宜也。于尔兄弟，又复不类’。遂改焉。逞少谨
密，早有名誉。兄通先以军功别受茅土，乃让父爵中
都县伯，令逞袭之。起羽林监，文帝内亲信。时辈皆以
骁勇自达，唯逞独兼文雅，文帝由此加礼遇焉。大统”
十四年，参大丞相府军事，寻兼记室。保定初，累迁吏
部中大夫，历藩部、御伯中大夫，进骠骑大将军、开府
仪同三司，徙授司宗中大夫，转军司马。逞干识详明，
历任三府，所在著绩。朝廷嘉之，进爵为公。天和三年，
齐遣侍中斛斯文略、中书侍郎刘逖来聘。初修邻好，
盛选行人，诏逞为使主，尹公正为副以报之。逞美容
止，善辞令，敏而有礼，齐人称焉。还届近畿，诏令路车
饰服，郊迎而入，时人荣之。四年，除京兆尹。都界有豕
生数子，经旬而死。其家又有豮，遂乳养之，诸豚赖之
以活，时论以逞仁政所致。俄迁司会中大夫，出为河
州刺史。晋公护雅重其才，表为中外府司马，颇委任
之。寻复为司会，兼纳言，迁小司马。及护诛，坐免官。顷
之，起为纳言。又以疾不堪剧任，乃除宜州刺史。故事，
刺史奉辞，例备卤簿，逞以时属农要，奏请停之。武帝
深嘉焉。诏遂其所请，以彰雅操。逞在州有惠政，吏人
称之。东宫初建，授太子太保。卒，赠大将军。子操嗣。